**E L Ő T E R J E S Z T É S**

**Szombathely Megyei Jogú Város Közgyűlésének**

**2022. január 27-i ülésére**

**Javaslat szombathelyi bérlakás program támogatására**

Szombathely Megyei Jogú Város bérlakás-állománya – a SZOVA Szombathelyi Vagyonhasznosító és Városgazdálkodási Nonprofit Zrt. tájékoztatása szerint - jelenleg 24 db olyan üresen álló lakást tartalmaz, amely bérbeadás útján hasznosítható. Az ingatlanok mindegyike helyreállításra szorul, 11 db komfortnélküli, 9 db összkomfortos, illetve 4 db komfortos komfortfokozatú. A Szociális és Lakás Iroda szakmai álláspontja szerint, a 2020-2021. években beérkezett, bérlakás bérbeadása iránti kérelmek alapján, amely tartalmazza a bérlő általi felújítás vállalására, és az átmeneti szállás kijelölésére vonatkozó kérelmeket is, jelenleg mintegy 150-170 olyan szombathelyi család van, amely megalapozott és indokolt kérelemmel rendelkezik önkormányzati bérlakás kijelölésre.

Felismerve azt, hogy az önkormányzati bérlakás állomány nem képes kielégíteni a lakásbérletek iránti keresletet, és ezért bővíteni szükséges az önkormányzati bérlakás-gazdálkodásba bevonható lakások számát, Szombathely Megyei Jogú Város Közgyűlése 2020. március 1. napjától bevezette a Szombathelyi Közösségi Bérlakás Rendszert (a továbbiakban: KBR). A rendszer az üresen álló magántulajdonban lévő lakásokat vonja be a bérlakás-rendszerbe. A KBR-ben jelenleg 14 ingatlan került bérbeadás útján hasznosításra, jövőbeni célként évente 10-15 darab lakásingatlan bevonása került meghatározásra.

A KBR bevezetése némiképp enyhítette az önkormányzati bérlakás-gazdálkodás területén tapintható feszültséget, azonban a jelenlegi lakásbérletek iránti kereslet maximális kielégítése 200 darab önkormányzati bérlakás megépítésével válna megoldottá.

A területi adottságokat figyelembe véve, a 200 db önkormányzati bérlakás megépítése az alábbi helyszíneken képzelhető el:

* Szombathely-Olad 3785/349-352 hrsz-ú önkormányzati tulajdonban lévő ingatlanok. A négy ingatlan alapterülete összesen cca. 25.000 m2.
* Szombathely, Jászai Mari utca 2. szám alatti, 9143/4 hrsz-ú, SZOVA Szombathelyi Vagyonhasznosító és Városgazdálkodási NZrt. tulajdonú ingatlan. Az ingatlan alapterülete 14.350 m2.
* Szombathely 4425/23 hrsz-ú, SZOVA Szombathelyi Vagyonhasznosító és Városgazdálkodási NZrt. tulajdonú ingatlan. Az ingatlan alapterülete összesen 96.335 m2.

A 200 db önkormányzati bérlakás megépítéséhez az önkormányzat részére saját forrás nem áll rendelkezésére, a program megvalósítása kizárólag központi támogatás biztosításával lehetséges.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. január „ ”.**

/: **Dr. Nemény András** :/

**HATÁROZATI JAVASLAT**

**…../2022. (I.27) Kgy. számú határozat**

Szombathely Megyei Jogú Város Közgyűlése a „Javaslat szombathelyi bérlakás program támogatására” című előterjesztést megtárgyalta, és egyetért 200 darab önkormányzati bérlakás építésére vonatkozó program megvalósításával, amennyiben a megvalósításhoz szükséges forrás a központi költségvetésből biztosításra kerül.

**Felelős:** Dr. Nemény András polgármester

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal